(1879) Maer si waren alle so bedacht , Dat elc noede verhoren soude Peteren , die volgen woude Na dleven van den meester sijn , Die seide : ‘ Ic mach ten wille mijn Gheleesten van ingelen te minen doene Meer dan XII legioene .’ Aldus quamen si ter stat Daer dat cruce was ghesat , Ende Peter ghinc staen daer neven , Ende sprac , aldus vinden wi bescreven : ‘ O cruce , du heefs gevoecht an Gode Den mensche ende van sduvels gebode Verscheeden ; o cruce , die telken dage Den salegen deils jegen sduvels plage Tfleesch van den lamme onbesmet , Ende den mensche heefs geset Van der hellen te hemelrike ; O cruce , die pays maects dagelike Tusschen hemelsche ende erdsche dingen : Ic gedoege cracht sonderlingen , Dat ic so lange van di ben .’ Hierna sprac hi tote hen , Dien hi te crucene bevolen was : ‘ Dat u bevolen es comt af das , Doet mi uut dit sterflec cleet , Daer bi mijn geest sal sijn gereet Onstervelijc an onsen Here Ghevoecht , ’ ende noch bad hi meere Dat menne thoeft neder , die voete boven , Cruce , want hem negeen orloven Niet en dunct , dat men den cnape sal So crucen als den here van al ; Ende si hebbent also gedaen .